Исте године Чолић је учествовао на фестивалу у Сплиту, песмом "Стара пјесма"; фестивалу у Скопљу, песмом "Мој бол"; и фестивалу у Приштини. Са Индексима, Бисером Велетанлић, Сабахудином Куртом и Сабином Варешановић кренуо је на турнеју по Совјетском Савезу. Песмом "Гори ватра" Кемала Монтена Чолић је у Луксембургу представљао Југославију на избору за Песму Евровизије 1973. Следеће две године Чолић се углавном појављивао на фестивалима, песмама "Блинг блинге блинге блинг", "Она спава" (победа на „Хит паради”), "Звао сам је Емили", "Април у Београду" (аутор Корнелије Ковач; победа на „Београдском пролећу”), "Љубав је само ријеч" (Војкана Борисављевића), "Зелена си ријека била" (аутор Монтено; победа на „Шлагеру сезоне”). У исто време је потписао уговор са немачком кућом „-{WEA}-” и за њихово тржиште снимио два сингла. Ту се и завршила његова каријера у иностранству (јер није желео да живи у Немачкој, где је било много концерата).